cyanic-selkie/wikianc huggingface dataset:
Δύο γέροι
Δύο γέροι (Ισπανικά: Dos viejos) ή Δύο μοναχοί (Dos frailes) ή Ένας γέρος και ένας μοναχός (Un viejo y un fraile) είναι οι τίτλοι με τους οποίους αναφέρεται ένας από τους 14 Μαύρους Πίνακες που ζωγράφισε ο Ισπανός ζωγράφος και χαράκτης Φρανθίσκο Γκόγια την περίοδο 1819 - 1823. Ο Γκόγια διήνυε την όγδοη δεκαετία της ζωής του και βρισκόταν σε εσωτερική και σωματική κατάπτωση. Ζωγράφισε τα έργα στους τοίχους (εσωτερικά) του σπιτιού όπου διέμενε που ήταν γνωστό ως Η έπαυλη του κουφού (Quinta del Sordo), το οποίο αγόρασε το 1819. thumb|left|250px|Οι θέσεις των Μαύρων Πινάκων στην «Έπαυλη του Κουφού» (La Quinta del Sordo). Η θέση του έργου Δύο γέροι ήταν δεξιά από την πόρτα, ακριβώς απέναντι από τον πίνακα Ιουδίθ και Ολοφέρνης Στον πίνακα ξεχωρίζουν δύο όρθιες ηλικιωμένες φιγούρες με ενδυμασία μοναχού μπροστά από μαύρο φόντο. Ο ψηλός άντρας που βρίσκεται μπροστά έχει μακρυά γκρίζα γενειάδα και ακουμπάει σε ένα μπαστούνι. Πιθανόν να είναι ο Κρόνος, ο θεός του χρόνου. Πίσω του βρίσκεται μία φιγούρα που θυμίζει καρικατούρα, της οποίας το πρόσωπο παραπέμπει σε ζώο. Αυτή η φιγούρα μοιάζει να φωνάζει στο αυτί του άντρα που βρίσκεται μπροστά της, κάτι που πιθανόν να αποτελεί υπαινιγμό για την κώφωση σου Γκόγια.
Υπάρχει αξιοσημείωτη διαφορά ανάμεσα στην αναπαράσταση των δύο ανδρών. Ο γενειοφόρος άνδρας, ο οποίος ακουμπά ήρεμα στο μπαστούνι του με τη λυπημένη αλλά γαλήνια έκφρασή του, θυμίζει τους φιλοσόφους που απεικόνισε ο Βελάσκεθ, τις εικόνες των οποίων είχε αντιγράψει ο Γκόγια. Αντίθετα, τα χαρακτηριστικά του τερατόμορφου συντρόφου του, παραπέμπουν στους μοναχούς που παρουσιάζονται στις σειρές χαρακτικών του Γκόγια, Τα Καπρίτσια, Οι Συμφορές του Πολέμου και στις Τρέλες.
Οι Μαύροι Πίνακες δεν προορίζονταν από τον καλλιτέχνη για δημόσια θέαση και δεν υπάρχουν γνωστοί τίτλοι για τα έργα οι οποίοι να έχουν δοθεί από τον καλλιτέχνη. Το έργο Δύο γέροι πιθανότατα βρισκόταν στον πρώτο όροφο, απέναντι από τον πίνακα Ιουδίθ και Ολοφέρνης. Όπως και άλλα έργα της σειράς μεταφέρθηκε σε καμβά μεταξύ του 1873 και 1874 υπό την επίβλεψη του Salvador Martínez Cubells, ενός συντηρητή του Μουσείου του Πράδο. Ο ιδιοκτήτης, Βαρόνος Emile d'Erlanger, δώρισε τους καμβάδες στο Ισπανικό κράτος το 1881 και έκτοτε εκτίθενται στο Μουσείο του Πράδο.
Βιβλιογραφία
Κατηγορία:Έργα ζωγραφικής του Φρανθίσκο Γκόγια Κατηγορία:Εκθέματα του Μουσείου του Πράδο (Μαδρίτη)
Κανόν Γιαουντέ
Η Κανόν Γιαουντέ (γαλλικά: Canon Yaoundé) είναι αθλητικός σύλλογος στο Γιαουντέ του Καμερούν. Χρώματα του συλλόγου είναι το πράσινο και το κόκκινο. Δραστηριοποιείται στο άθλημα του ποδοσφαίρου. Τα εντός έδρας παιχνίδια της ομάδας διεξάγονται στο Σταντ Αχμαντού Αχιτζό, χωρητικότητας 40.000 θεατών.
Ιστορία
Ο σύλλογος ιδρύθηκε το 1907.
Επιτυχίες
.
Εξωτερικοί σύνδεσμοι
Κατηγορία:Κανόν Γιαουντέ Κατηγορία:Ποδοσφαιρικές ομάδες Καμερούν Κατηγορία:Ιδρύσεις ποδοσφαιρικών ομάδων το 1930
Ενωμένο Εθνικό Κίνημα (Γεωργία)
Το Ενωμένο Εθνικό Κίνημα ( ერთიანი ნაციონალური მოძრაობა, σύντμηση: UNM) είναι ένα κεντροδεξιό πολιτικό κόμμα στη Γεωργία.
Από το 2007 το κόμμα είναι μέλος παρατηρητής στο Ευρωπαϊκό Λαϊκό Κόμμα.
Ιστορία
Ιδρύθηκε τον Οκτώβριο του 2001 από τον Μιχαήλ Σαακασβίλι, που έγινε και πρόεδρος του κόμματος. Τον Νοέμβριο του 2003 ο Σαακασβίλι και άλλοι αρχηγοί της Γεωργιανής αντιπολίτευσης σχημάτισαν την "Ενωμένη Λαϊκή Συμμαχία" που τάχθηκε κατά της κυβέρνησης του Προέδρου Έντβαρντ Σεβαρντνάτζε. Η Επανάσταση των Ρόδων (3-23 Νοεμβρίου 2003) έληξε με την αναγκαστική παραίτηση του Προέδρου Σεβαρντνάτζε. Στις εκλογές που ακολούθησαν, το 2004, κυριάρχησε το Ενωμένο Εθνικό Κίνημα και ανέλαβε την κυβέρνηση.
Στις κοινοβουλευτικές εκλογές του 2008, κέρδισε το Ενωμένο Εθνικό Κίνημα που συγκέντρωσε το 59,1% των ψήφων και τις 119 από τις 150 έδρες. Ωστόσο, στις εκλογές του 2012 συγκέντρωσε μόνο το 40,3% των ψήφων και τις 65 από τις έδρες, και έγινε αντιπολίτευση με το κόμμα Γεωργιανό Όνειρο στην κυβέρνηση. Το 2015 ορισμένα μέλη του ΕΕΚ έφυγαν από το κόμμα και ίδρυσαν το Νέο Πολιτικό Κέντρο - Γκίρτσι, με αρχηγό τον Ζούραμπ Ζαμπαρίτσε.
Στις κοινοβουλευτικές εκλογές του 2016 το Ενωμένο Εθνικό Κίνημα συγκέντρωσε το 27,11% των ψήφων και τις 27 από τις 150 έδρες. Λίγο αργότερα, την 12η Ιανουαρίου 2017, το κόμμα χωρίστηκε στα δύο. Τα περισσότερα από τα μέλη του, με συμπεριλαμβανόμενους 21 βουλευτές, εγκατέλειψαν το ΕΕΚ και ίδρυσαν το κόμμα Ευρωπαϊκή Γεωργία, στο οποίο πέρασαν οι 19 από τις έδρες του κοινοβουλίου. Το Ενωμένο Εθνικό Κίνημα κράτησε μόνο 6 από τις έδρες των εκλογών του 2016.
Την 24η Μαρτίου 2019, στο 8ο συνέδριο του ΕΕΚ, ο Μιχαήλ Καακασβίλι έγινε επίτιμος πρώην πρόεδρος του κόμματος και ο Γκρίγκολ Βασάτζε εξελέγη νέος πρόεδρος. Τον Δεκέμβριο του 2020 ο Γκ. Βασάτζε παραιτήθηκε από την ηγεσία του κόμματος και νέος πρόεδρος του κόμματος εξελέγη ο Νίκα Μέλια.
Παραπομπές
Κατηγορία:Πολιτικά κόμματα στη Γεωργία
Contact Lost
thumb|250px|Μνημείο αφιερωμένο στα μέλη του «Columbia» Το Contact Lost είναι τραγούδι του χαρντ ροκ συγκροτήματος Deep Purple, το τελευταίο του δίσκου Bananas, ο οποίος κυκλοφόρησε τον Σεπτέμβριο του 2003. Το τραγούδι έχει διάρκεια 1 λεπτό και 27 δευτερόλεπτα, και ουσιαστικά είναι σόλο κιθάρας του Στηβ Μορς, το οποίο αφιέρωσε στο αδικοχαμένο πλήρωμα του διαστημικού λεωφορείου «Columbia».
Το γεγονός που ενέπνευσε το τραγούδι
Το «Columbia» διαλύθηκε κατά την είσοδο του στην ατμόσφαιρα της Γης, στις 1 Φεβρουαρίου 2003, μετά από επιτυχημένη ερευνητική πτήση 16 ημερών. Το ατύχημα οδήγησε σε θάνατο επτά μέλη του πληρώματος, τον διοικητή Ρικ Χάσμπαντ, τον πιλότο Γουίλι ΜακΚουλ και τους ειδικούς αποστολής Μάικλ Άντερσον, Ντέιβ Μπράουν, Λώρεν Κλαρκ, Καλπάνα Τσάουλα και Ίλαν Ρέιμον.
Η Ινδή Καλπάνα Τσάουλα ήταν οπαδός του συγκροτήματος και είχε πάρει μαζί της στο διάστημα τα άλμπουμ Machine Head και Purpendicular των Deep Purple, όπως και το Down to Earth των Rainbow.
Την περίοδο που έγινε το ατύχημα, οι Deep Purple βρίσκονταν στο στούντιο για την ηχογράφηση του "Bananas". Το δυστυχές γεγονός προκάλεσε θλίψη στα μέλη του συγκροτήματος, με τον Μορς να συνθέτει το "Contact Lost" μέσα σε μία ώρα μετά την ανακοίνωση του ατυχήματος. Τα έσοδα από τα πνευματικά δικαιώματα του τραγουδιού δίνονται ως δωρεά από τον Μορς στις οικογένειες των θυμάτων.
Τα CD του συγκροτήματος που είχε η αστροναύτης μαζί της βρέθηκαν στο έδαφος και η NASA τα χρησιμοποίησε ως μέρος μνημείου αφιερωμένου στην μνήμη των μελών της αποστολής. Ο Ζαν-Πιέρ Χάρισον, χήρος της Τσάουλα, διατήρησε επαφή με τον Στηβ Μορς και παρουσίασε το συγκεκριμένο μνημείο στη συναυλία των Deep Purple στην πόλη του Μεξικού, στις 23 Σεπτεμβρίου 2003.
Ζωντανές εκτελέσεις
Το "Contact Lost" συμπεριλήφθηκε στις συναυλίες των Deep Purple κατά την περιοδεία για την προώθηση του "Bananas" και παρέμεινε στο set list του συγκροτήματος για την περιοδεία του "Rapture of the Deep", την The Songs That Built Rock Tour και την περιοδεία του "Now What?!".
Ζωντανές ηχογραφήσεις
Ζωντανά ηχογραφημένες εκτελέσεις του τραγουδιού υπάρχουν στα εξής άλμπουμ:
Τα μέλη του συγκροτήματος
Το "Contact Lost" ηχογραφήθηκε από τη όγδοη σειρά μελών του συγκροτήματος. Τα μέλη της ήταν τα εξής:
Εξωτερικοί σύνδεσμοι
Contact Lost Contact Lost
Κωδεΐνη
μικρογραφία|Χημική δομή κωδεΐνης
Η κωδεΐνη ανήκει στα οπιούχα αναλγητικά που αποτελούν συστατικά του οπίου.
Ιστορική αναδρομή
Το όπιο παράγεται από τις κωδείες (κάψες) του φυτού μήκων η υπνοφόρος (Papaver somniferum). Το φυτό χρησιμοποιήθηκε στους παλιότερους χρόνους (πριν 6.000 χρόνια) από διάφορους λαούς, για θεραπευτικούς σκοπούς. Μόλις στα μέσα του 18ου αιώνα παρατηρήθηκε ότι το όπιο προκαλεί ψυχική και σωματική εξάρτηση.
Φυσικές και χημικές ιδιότητες
Λευκοί κρύσταλλοι ή κρυσταλλική σκόνη. Στον ξηρό αέρα βαθμιαία αλλοιώνεται. Επίσης, προσβάλλεται από το φως. Είναι διαλυτή στο νερό (1g σε 120ml). Το κορεσμένο υδατικό διάλυμα είναι αλκαλικό στο χαρτί ηλιοτροπίου (pka 9,8). Είναι διαλυτή στην αιθανόλη, το χλωροφόρμιο, τον αιθέρα και το βενζόλιο.
Δράση-Χρήσεις
Η κωδεΐνη, όπως και τα υπόλοιπα οπιούχα αναλγητικά, προκαλεί αναλγησία καθώς επηρεάζει την αντίληψη και την αντίδραση του οργανισμού στον πόνο. Επίσης, αποτελεί άριστο αντιβηχικό καθώς καταστέλλει το αυτοαντανακλαστικό κέντρο του βήχα. Παραδοσιακά η κωδεΐνη χορηγείται από του στόματος ως φωσφορική κωδεΐνη σε σχετικά χαμηλές δόσεις (30 ως 60 mg) για την αντιμετώπιση του βήχα και του πόνου μέτριας έως σοβαρής έντασης. Χαμηλές δόσεις κωδεΐνης συχνά συνδυάζονται με ασπιρίνη και καφεΐνη ή με παρακεταμόλη και καφεΐνη. Η κωδεΐνη χορηγείται και παρεντερικά ως αναλγητικό σε αρκετές περιπτώσεις. Η συνήθης αναλγητική δόση είναι 30 mg κάθε 4 ώρες, ενώ η συνήθης αντιβηχική δόση είναι 5 έως 10 mg κάθε 4 ώρες.
Ανεπιθύμητες ενέργειες
Η κωδεΐνη προκαλεί εθισμό και τοξικομανία σαφώς όμως σε μικρότερο βαθμό απ' όσο η μορφίνη. Επίσης, μπορεί να προκαλέσει δυσκοιλιότητα και να επηρεάσει το καρδιαγγειακό, το ουροποιητικό και το αναπνευστικό σύστημα.
Εξωτερικοί σύνδεσμοι
Κατηγορία:Οπιοειδή Κατηγορία:Αλκαλοειδή Κατηγορία:Αλκένια Κατηγορία:Βασικά Φάρμακα του Παγκόσμιου Οργανισμού Υγείας
Νομικός θετικισμός
Ο νομικός θετικισμός είναι ρεύμα της θεωρίας του δικαίου, που βασίζεται στη θέση ότι δεν υπάρχει αναγκαία σύνδεση-συσχέτιση του δικαίου με την ηθική (θέση του χωρισμού).
Ο όρος θετικό δίκαιο σημαίνει την ισχύουσα, ρητά διατυπωμένη και υποχρεωτικής εφαρμογής νομοθεσία σε ορισμένο τόπο και χρόνο. Τούτο είναι κατά μία έννοια σε αντιπαράθεση με την έννοια του φυσικού δικαίου που υποδηλώνει την ύπαρξη ενός πανανθρώπινου νομικού συστήματος το οποίο προσεγγίζει τα ιδανικά της δικαιοσύνης, δημοκρατίας κ.ο.κ. Ο νομικός θετικισμός υποστηρίζει ότι η εγκυρότητα ή "νομιμοποίηση" της ισχύουσας νομοθεσίας δεν πηγάζει από την ηθική της ορθότητα ή τη λογική της αναγκαιότητα, αλλά το δίκαιο είναι ένα κοινωνικό κατασκεύασμα και αντιστοιχεί στις τοπικές κοινωνικές συνθήκες της εποχής.
Ιστορία
Ο νομικός θετικισμός συνδέεται έντονα με την αναγέννηση και την απόρριψη των σκοταδιστικών αντιλήψεων του μεσαίωνα, κυρίως κατά τον 17ο μέχρι 19ο αιώνα. Οι πρώτες θετικιστικές θεωρίες, όπως αυτές του Ρουσσώ, του Χομπς και του Λοκ, βασίζονται στις ιδέες του φυσικού δικαίου, αλλά συνάμα προσπαθούν να αναδείξουν πως ο νόμος που υπακούεται από την κοινωνία είναι αυτός που δημιουργείται μέσω της νομοθετικής εξουσίας.
Το 19ο αιώνα οι Άγγλοι νομικοί Τζέρεμυ Μπένθαμ και ο μαθητής του Τζων Όστιν επεκτείνουν τη θεωρία, η οποία υποστηρίζει πως ο νόμος πηγάζει από την εξουσία της κυρίαρχης αρχής, δηλαδή του νομοθέτη ή του βασιλιά.
Σήμερα ο νομικός θετικισμός θεωρείται ως η αντίθεση του φυσικού δικαίου. Παρόλα αυτά, οι πρώτοι αντιπρόσωποι του θετικισμού δεν απέρριψαν την ιδέα της θείας δίκης, αλλά ξεχώρισαν το νόμο του Θεού, που κυβερνά την ηθική, από τον ανθρώπινο νόμο, που κυβερνά τη κοινωνία. Κατά τους θετικιστές το δίκαιο, η ερμηνεία του και η δικαστική εξουσία έχουν δικαιοδοσία μόνο όσον αφορά τη κοινωνική και όχι την ηθική συμπεριφορά του ατόμου.
Κορυφαίοι εκπρόσωποι του νομικού θετικισμού στον 20ο αιώνα θεωρούνται οι Χανς Κέλσεν (Καθαρή θεωρία του δικαίου) και Χέρμπερτ Χαρτ (Η έννοια του δικαίου). Σε αντίθεση με τη θεωρία φυσικού δικαίου, η οποία τείνει να συνδέει τα ερωτήματα τι είναι ο νόμος και τι πρέπει να είναι ο νόμος, ο θετικισμός διαχωρίζει αυτά τα δύο. Σχετικοί είναι επίσης οι όροι αναλυτική θεωρία δικαίου, η θεωρία που προσπαθεί να προσδιορίσει τι είναι το δίκαιο, ιδιαίτερα μάλιστα με χρήση των εργαλείων της σύγχρονης αναλυτικής φιλοσοφίας, και κανονιστική θεωρία δικαίου, η πολιτική και ηθική φιλοσοφία σχετικά με το τι πρέπει να είναι το δίκαιο.
Ο νομικός θετικισμός σε καμία περίπτωση δεν τείνει να υπερασπίζεται την εγκυρότητα ηθικά αμφισβητούμενων ή "άδικων" νομοθετημάτων. Απλά τονίζει την καταρχήν διακριτότητα δικαίου και ηθικής. Αποφεύγει εντελώς να διατυπώσει ηθικές κρίσεις, είτε θετικές είτε αρνητικές, είτε προς την υπεράσπιση, είτε προς την αμφισβήτηση της εγκυρότητας του νομικού συστήματος γενικά ή των δικαστικών αποφάσεων πιο συγκεκριμένα. Αξιολογικές κρίσεις δεν μπορούν να χρησιμοποιούνται από δικαστές και δικηγόρους για την ερμηνεία του νόμου, ούτε καν ακόμη για τη πιθανή διόρθωση των ατελειών του νόμου. Εκτός πιθανόν από αυτές που προβλέπονται στο ίδιο το ισχύον δίκαιο, όπως π.χ. η αναφορά στα "χρηστά ήθη" στον ελληνικό αστικό κώδικα.
Συμπερασματικά ο νομικός θετικισμός διατυπώνει απλά ότι η ορθή περιγραφή του δικαίου είναι πολύ σημαντική και πρέπει να απομονωθεί από ηθικές κρίσεις. Με πιο ακριβείς όρους της θεωρίας του δικαίου, είναι μία περιγραφή τουλάχιστον ουδέτερη ηθικά, εφικτή και χρήσιμη. Ο νομικός θετικισμός βασίζεται στην πεποίθηση ότι το ερώτημα τι είναι το δίκαιο πρέπει να διαχωρίζεται από το τι θα πρέπει να είναι το δίκαιο. Ο νομικός θετικισμός αναζητά με βάση το δίκαιο το θεμέλιο της κοινωνίας.
Κατηγορία:Ιστορία και Θεωρία του Δικαίου Κατηγορία:Φιλοσοφία του Δικαίου
Συμφωνία των Πρεσπών
Η Συμφωνία των Πρεσπών (Договорот од Преспа ή Преспански договор, αγγλικά: Prespa Agreement) είναι διακρατική συμφωνία που συνομολογήθηκε στις 12 Ιουνίου 2018 ανάμεσα στην Ελληνική Δημοκρατία και τη Δημοκρατία της Βόρειας Μακεδονίας, η οποία μετονομάστηκε κατ' αυτόν τον τρόπο με τη θέση σε ισχύ της συμφωνίας στις 12 Φεβρουαρίου 2019, και έγινε υπό την αιγίδα των Ηνωμένων Εθνών με σκοπό την επίλυση του ζητήματος της ονομασίας της τελευταίας. Η Συμφωνία αντικάτεστησε την Ενδιάμεση Συμφωνία του 1995 και κατήργησε τη συνταγματική ονομασία Δημοκρατία της Μακεδονίας και την προσωρινή ονομασία πρώην Γιουγκοσλαβική Δημοκρατία της Μακεδονίας, μετονομάζοντας και αναγνωρίζοντας καθολικά τη χώρα ως Δημοκρατία της Βόρειας Μακεδονίας. H ψήφιση της συμφωνίας προκάλεσε αντιδράσεις και στις δύο χώρες.
Υπογράφηκε στο ορεινό χωριό Ψαράδες της Φλώρινας που βρίσκεται στην περιοχή των Πρεσπών από όπου και πήρε το όνομά της και κυρώθηκε από τα Κοινοβούλια και των δύο χωρών σε ψηφοφορίες με καταληκτική αυτή στις 25 Ιανουαρίου 2019 στην Αθήνα. Τέθηκε σε ισχύ και μετονόμασε επίσημα τη χώρα σε Βόρεια Μακεδονία στις 12 Φεβρουαρίου 2019, όταν ενημερώθηκε τυπικά μέσω ρηματικής διακοίνωσης η πλευρά των Σκοπίων για την υπερψήφιση του Πρωτοκόλλου Ένταξής της στο ΝΑΤΟ από την Αθήνα. '''
Η Συμφωνία των Πρεσπών δεν μπορεί να αντικατασταθεί από κάποια άλλη συμφωνία ή συνθήκη και δεν μπορεί να ανακληθεί. Οι διατάξεις της είναι νομικά δεσμευτικές και για τα δύο μέρη από άποψη Διεθνούς Δικαίου και παραμένει σε ισχύ επ' αόριστον.
Όνομα
Η Συμφωνία των Πρεσπών είναι το σύντομο όνομα της συμφωνίας, ονομασμένη έτσι από την τοποθεσία που υπογράφηκε, τις Λίμνες Πρέσπες. Αναφέρεται και ως Συνθήκη των Πρεσπών ή στην καθομιλουμένη απλώς «Πρέσπες». Η πλήρης επίσημη ονομασία της είναι: Τελική Συμφωνία για την επίλυση των διαφορών οι οποίες περιγράφονται στις αποφάσεις του Συμβουλίου Ασφαλείας των Ηνωμένων Εθνών 817 (1993) και 845 (1993), τη λήξη της ενδιάμεσης συμφωνίας του 1995, και την εδραίωση στρατηγικής εταιρικής σχέσης μεταξύ των μερών. Η πρότυπη συμφωνία είναι γραμμένη και υπογεγραμμένη στα αγγλικά.
Ιστορικό
Οι προσπάθειες μεταξύ των δύο κυβερνήσεων για την επίλυση ξεκίνησαν επίσημα με τη συνάντηση στις 17 Ιανουαρίου 2018 στην Ουάσινγκτον των απεσταλμένων πρέσβεων στον ΟΗΕ. Ο Αδαμάντιος Βασιλάκης για την Ελλάδα και ο Βάσκο Ναουμόφσκι για την πΓΔΜ συναντήθηκαν με τον ειδικό διαμεσολαβητή Μάθιου Νίμιτς, ο οποίος τους παρέδωσε μια λίστα προτεινόμενων ονομάτων, με όλα να εμπεριέχουν τον όρο Μακεδονία. Οι προτάσεις ήταν λίγο πολύ γνωστές από το παρελθόν: Το πρώτο βήμα προς την αναζήτηση κοινώς αποδεκτής λύσης έγινε στη συνάντηση των Πρωθυπουργών Ζάεφ και Τσίπρα στις 24 Ιανουαρίου 2018 στο πλαίσιο του Παγκοσμίου Οικονομικού Φόρουμ στο Νταβός της Ελβετίας. Εκεί, οι δύο Πρωθυπουργοί εξέφρασαν την αμοιβαία θέλησή τους για λύση στο θέμα και την ενίσχυση των διμερών σχέσεων. Καταλύτης για την δημιουργία κλίματος εμπιστοσύνης ήταν η ανακοίνωση του Ζόραν Ζάεφ πως το Διεθνές Αεροδρόμιο των Σκοπίων και η Εθνική Οδός που έφεραν το όνομα του Μεγάλου Αλεξάνδρου, θα μετονομάζονταν χωρίς το όνομα του Αλεξάνδρου.
Οι δύο Υπουργοί Εξωτερικών Κοτζιάς και Ντιμιτρόφ μαζί με τον διαμεσολαβητή του ΟΗΕ Νίμιτς συναντήθηκαν στο Σούνιο στις 12 Μαΐου 2018, όπου έθεσαν επί τάπητος το θέμα του ονόματος και την απαίτηση της Ελλάδας το όνομα αυτό να είναι erga omnes, που σημαίνει έναντι όλων. Η συνάντηση των Υπουργών Εξωτερικών οδήγησε στη συνάντηση των δύο Πρωθυπουργών συναντήθηκαν στις 24 Μαΐου 2018 στη Σόφια στο πλαίσιο της Συνόδου Κορυφής της ΕΕ. Στη Σόφια προτάθηκε για πρώτη φορά από πλευράς Σκοπίων το όνομα Μακεδονία του Ίλιντεν erga omnes, το οποίο απορρίφθηκε από την Αθήνα λίγες μέρες αργότερα, λόγω της ιστορικής βαρύτητας της Εξέγερσης του Ίλιντεν για τον Μακεδονικό Αγώνα. Η διαπραγμάτευση συνέχισε παρασκηνιακά με την άρτια συνεργασία των δύο Υπουργών Εξωτερικών και την ανοιχτή συνομιλία Τσίπρα-Ζάεφ, η οποία και οδήγησε στην ανακοίνωση επίτευξης συμφωνίας.
Στις 12 Ιουνίου 2018 ο Αλέξης Τσίπρας και ο Ζόραν Ζάεφ ανακοίνωσαν μέσω διαγγελμάτων, ότι επετεύχθη συμφωνία για τη διμερή διαφωνία. Ο Αλέξης Τσίπρας υποστήριξε πως η συμφωνία «καλύπτει όλες τις προϋποθέσεις που ετέθησαν από την ελληνική πλευρά», ενώ ο Ζόραν Ζάεφ υποστήριξε πως η χώρα αποκτά «ένα αξιοπρεπές και γεωγραφικά ακριβές όνομα» και «μια ενισχυμένη ταυτότητα και εγγύηση για την ασφάλεια, τη σταθερότητα και την ευημερία».
Η πρόταση μετονομάζει τη Δημοκρατία της Μακεδονίας σε Δημοκρατία της Βόρειας Μακεδονίας (μακεδονικά: Република Северна Македонија, Republika Severna Makedonija, αγγλικά: Republic of North Macedonia), με το νέο όνομα να χρησιμοποιείται για όλες τις χρήσεις (erga omnes), που σημαίνει στο εσωτερικό, σε όλες τις διμερείς σχέσεις και σε όλους τους περιφερειακούς και διεθνείς οργανισμούς και θεσμούς. Η Συμφωνία υπεγράφη στις Πρέσπες, που αποτελούν υδάτινο σύνορο της Βόρειας Μακεδονίας, της Ελλάδας και της Αλβανίας.
Υπογραφή
Η Συμφωνία των Πρεσπών, που αντικαθιστά την Ενδιάμεση Συμφωνία του 1995, υπεγράφη στις 17 Ιουνίου 2018 σε μια υψηλού επιπέδου τελετή στο συνοριακό χωριό Ψαράδες στη Λίμνη της Μεγάλης Πρέσπας, από τους δύο Υπουργούς Εξωτερικών Νικολά Ντιμιτρόφ και Νίκο Κοτζιά ενώπιον των Πρωθυπουργών Ζόραν Ζάεφ και Αλέξη Τσίπρα. Στην τελετή παρευρέθησαν μεταξύ άλλων ο ειδικός απεσταλμένος των Ηνωμένων Εθνών Μάθιου Νίμιτς, η βοηθός του γενικού γραμματέα των Ηνωμένων Εθνών Ρόζμαρι Ντι Κάρλο, η Ύπατη Εκπρόσωπος της Ευρωπαϊκής Ένωσης για θέματα Εξωτερικής Πολιτικής και Πολιτικής Ασφαλείας Φεντερίκα Μογκερίνι και ο Ευρωπαίος Επίτροπος Περιφερειακής Πολιτικής της Ευρωπαϊκής Ένωσης Γιοχάνες Χάν.
Επικύρωση
Στις 23 Ιουνίου 2018, ο Ζόραν Ζάεφ ανακοίνωσε πως η πΓΔΜ θα αλλάξει τις πινακίδες των αυτοκινήτων που αντί για ΜΚ θα αναγράφουν πλέον ΝΜΚ για να αντικατοπτρίζουν το νέο όνομα της χώρας.
Η κυβέρνηση της πΓΔΜ ανακοίνωσε πως τα αγάλματα του Μεγάλου Αλεξάνδρου, του Φιλίππου Β' της Μακεδονίας και της Ολυμπιάδας της Ηπείρου, που ανεγέρθησαν στο πλαίσιο του προγράμματος Σκόπια 2014, θα αποκτήσουν νέες επιγραφές με διευκρινίσεις πως συμβολίζουν την αρχαία ελληνική περίοδο και τιμούν την φιλία των δύο λαών.
Επικύρωση από το Κοινοβούλιο της πΓΔΜ
Στις 20 Ιουνίου 2018, η Συμφωνία των Πρεσπών επικυρώθηκε από το Κοινοβούλιο της πρώην Γιουγκοσλαβικής Δημοκρατίας της Μακεδονίας με 69 βουλευτές να ψηφίζουν υπέρ. Το αντιπολιτευόμενο κόμμα VMRO-DPMNE μποϊκόταρε την κοινοβουλευτική συνεδρίαση και διακήρυξε τη Συμφωνία ως «γενοκτονία του νόμιμου κράτους» και «γενοκτονία όλου του έθνους».
Στις 25 Ιουνίου, ο Έλληνας Υπουργός Εξωτερικών ενημέρωσε την Ευρωπαϊκή Ένωση και το ΝΑΤΟ πως η Ελλάδα δεν ενίσταται πλέον της ευρωατλαντικής ολοκλήρωσης της πΓΔΜ με το νέο όνομα. Την επόμενη μέρα, ωστόσο, ο Πρόεδρος της πΓΔΜ Γκιόργκε Ιβάνοφ αρνήθηκε να υπογράψει τη συμφωνία και απείλησε τον Πρωθυπουργό Ζάεφ και το κυβερνών κόμμα με φυλάκιση τουλάχιστον 5 ετών, επειδή ψήφισαν μια συμφωνία, που σύμφωνα με τον Ιβάνοφ, κάνει τη Δημοκρατία της Μακεδονίας υποτελή ενός ξένου κράτους.
Η απόσυρση του ελληνικού βέτο οδήγησε στην έγκριση από την Ευρωπαϊκή Ένωση στις 27 Ιουνίου 2018 να ξεκινήσει τις ενταξιακές διαπραγματεύσεις με την πΓΔΜ, που αναμένονται το 2019, με την προϋπόθεση πως η Συμφωνία των Πρεσπών θα έχει εφαρμοστεί και το συνταγματικό όνομα θα αλλάξει σε Δημοκρατία της Βόρειας Μακεδονίας.
Στις 5 Ιουλίου 2018, η συμφωνία επικυρώθηκε ξανά από το Κοινοβούλιο της πΓΔΜ με 69 βουλευτές να ψηφίζουν υπέρ.
Στις 11 Ιουλίου, το ΝΑΤΟ προσκάλεσε την πΓΔΜ να ξεκινήσει ενταξιακές συνομιλίες και να γίνει το 30ο μέλος της ευρωατλαντικής συμμαχίας.
Δημοψήφισμα στην πΓΔΜ
Στις 30 Ιουλίου, το Κοινοβούλιο της πΓΔΜ ενέκρινε τη διεξαγωγή ενός μη δεσμευτικού δημοψηφίσματος για την έγκριση της συμφωνίας, το οποίο έλαβε χώρα στις 30 Σεπτεμβρίου 2018 με 91% όσων ψήφισαν να αποδέχονται τη συμφωνία με συμμετοχή 37%. Το δημοψήφισμα δεν θεωρήθηκε επιτυχές, λόγω της συνταγματικής προϋπόθεσης για συμμετοχή τουλάχιστον 50%. Η συνολική συμμετοχή ήταν 666.344 πολίτες εκ των οποίων 260.000 ήταν Αλβανοί κάτοικοι. Η Κυβέρνηση προχώρησε με την πρόθεση να αλλάξει το όνομα.
Εξελίξεις μετά το δημοψήφισμα
Στις 15 Οκτωβρίου 2018, το Κοινοβούλιο της πΓΔΜ ξεκίνησε να συζητά την αλλαγή της ονομασίας. Η πρόταση για συνταγματική αναθεώρηση απαιτεί την ψήφο 80 τουλάχιστον βουλευτών, δηλαδή 2/3 της 120-μελούς Βουλής.
Στην Αθήνα στις 17 Οκτωβρίου 2018, μετά από ενδοκυβερνητική αντιπαράθεση του Υπουργού Εθνικής Άμυνας και Προέδρου των Ανεξαρτήτων Ελλήνων Πάνου Καμμένου, ο Υπουργός Εξωτερικών Νίκος Κοτζιάς παραιτήθηκε με αιχμές για τον Πάνο Καμμένο και την στήριξη εκ μέρους του Πρωθυπουργού. Ο Αλέξης Τσίπρας ορκίστηκε Υπουργός Εξωτερικών και το χαρτοφυλάκιο της Συμφωνίας των Πρεσπών ανέλαβε ο Αναπληρωτής Υπουργός Εξωτερικών Γιώργος Κατρούγκαλος.
Στις 19 Οκτωβρίου 2018 το Κοινοβούλιο ψήφισε να ξεκινήσει τη διαδικασία για να μετονομάσει τη χώρα ως Βόρεια Μακεδονία, μετά την υπερψήφιση από 80 βουλευτές.
Στις 3 Δεκεμβρίου 2018, το Κοινοβούλιο ενέκρινε ένα σχέδιο συνταγματικών τροποποιήσεων, με 67 βουλευτές να υπερψηφίζουν, 23 να καταψηφίζουν και 4 να απέχουν.
Μετά από κάποια πολιτική διελκυστίνδα για συνταγματικά θέματα που συνδέονται με την πολυεθνική σύσταση του κράτους, όλα τα αλβανικά κόμματα της πΓΔΜ υπερψήφισαν την αλλαγή του ονόματος μαζί με τους κυβερνώντες Σοσιαλδημοκράτες και κάποια μέλη της αντιπολίτευσης. Στις 11 Ιανουαρίου, το Κοινοβούλιο ολοκλήρωσε τη νομική επικύρωση της Συμφωνίας των Πρεσπών, εγκρίνοντας τις συνταγματικές αλλαγές που μετονομάζουν τη χώρα σε Βόρεια Μακεδονία με πλειοψηφία 2/3 (81 βουλευτές). Ο νόμος κύρωσης της συμφωνίας και των συνταγματικών αλλαγών δημοσιεύθηκε στην Εφημερίδα της Κυβερνήσεως με την υπογραφή του Προέδρου του Κοινοβουλίου Ταλάτ Τζαφέρι και όχι του Προέδρου Ιβάνοφ.
Εξελίξεις μετά την επικύρωση από την πΓΔΜ
Στις 13 Ιανουαρίου 2019, ο Έλληνας Υπουργός Εθνικής Άμυνας Πάνος Καμμένος και το κόμμα του Ανεξάρτητοι Έλληνες αποσύρθηκαν από τον κυβερνώντα συνασπισμό, λόγω της Συμφωνίας των Πρεσπών, αφήνοντας την κυβέρνηση με ασταθή πλειοψηφία στο Κοινοβούλιο. Ο Πρωθυπουργός Αλέξης Τσίπρας ζήτησε ψήφο εμπιστοσύνης στις 13 Ιανουαρίου 2019, την οποία κέρδισε στις 16 Ιανουαρίου με 151 βουλευτές υπέρ, 148 κατά και μία απουσία. Ο Τσίπρας κέρδισε με την ψήφο 145 βουλευτών του κόμματός του ΣΥΡΙΖΑ και 4 βουλευτών από τους Ανεξάρτητους Έλληνες και 2 ανεξάρτητων βουλευτών. Τις ημέρες πριν την επικύρωση της Συμφωνίας από το Ελληνικό Κοινοβούλιο, 60.000 σύμφωνα με την ΕΛ.ΑΣ. και περισσότεροι απο 600.000 σύμφωνα με στοιχεία των διοργανωτών ,διαδηλωτές από όλη την Ελλάδα έφθασαν στην Αθήνα και απαίτησαν την απόρριψη της συμφωνίας. Κάποιες από αυτές τις διαδηλώσεις έγιναν βίαιες και η αστυνομία χρησιμοποίησε δακρυγόνα για να διαλύσει τη μάζωξη.
Επικύρωση από το Ελληνικό Κοινοβούλιο
Στις 25 Ιανουαρίου 2019, η Βουλή των Ελλήνων ενέκρινε τη Συμφωνία των Πρεσπών με 153 ψήφους υπέρ και 146 κατά και 1 παρόντα. Υπέρ της συμφωνίας ψήφισαν οι 145 βουλευτές του ΣΥΡΙΖΑ, οι ανεξάρτητοι βουλευτές Έλενα Κουντουρά, Κατερίνα Παπακώστα, Σταύρος Θεοδωράκης, Σπύρος Δανέλλης, Γιώργος Μαυρωτάς, Σπύρος Λυκούδης, Θανάσης Θεοχαρόπουλος και ο Θανάσης Παπαχριστόπουλος από τους ΑΝΕΛ. Σύντομα μετά την επικύρωση ο Αναπληρωτής Υπουργός Εξωτερικών Γιώργος Κατρούγκαλος υπέγραψε το νόμο που θέτει σε ισχύ τη Συμφωνία των Πρεσπών. Εκδόθηκε στη Εφημερίδα της Κυβερνήσεως την επόμενη μέρα, μετά και την υπογραφή του από τον Πρόεδρο της Δημοκρατίας Προκόπη Παυλόπουλο, και αποτελεί επίσημα νόμο του κράτους υπ'αριθμόν 4588/2019. Ο Πρωθυπουργός Αλέξης Τσίπρας με ανάρτηση στο Facebook έγραψε πως «Η Βόρεια Μακεδονία που σήμερα γεννήθηκε, θα είναι μια φίλη χώρα. Σύμμαχος και συμπαραστάτης της Ελλάδας στις προσπάθειές της για την ασφάλεια, τη σταθερότητα και τη συνανάπτυξη στη περιοχή».
Απόηχος - Αντιδράσεις
Η ανακοίνωση της συμφωνίας μεταξύ των δύο χωρών προκάλεσε αντιδράσεις τόσο στην Ελλάδα όσο και στην Βόρεια Μακεδονία.
Αντιδράσεις στην Ελλάδα- Μαζικά Συλλαλητήρια
Η συμφωνία προκάλεσε έντονες αντιδράσεις και σωρεία αρνητικών και θετικών σχολίων από την ελληνική κοινωνία. Είναι κοινή παραδοχή πως η Συμφωνία των Πρεσπών, φέρνοντας στο προσκήνιο ξανά το ανοιχτό ζήτημα, δίχασε την κοινή γνώμη. Δημοσκόπησεις την εποχή της κύρωσης της συμφωνίας από τη Βουλή των Ελλήνων έδειχναν πως η ευρεία πλειοψηφία των Ελλήνων δεν αποδέχονταν τη νέα ονομασία, αλλά θα συνέχιζαν να αποκαλούν τη χώρα «Σκόπια». Ως αντίδραση στους χειρισμούς της τότε ελληνικής κυβέρνησης διοργανώθηκαν συλλαλητήρια με μεγάλη λαϊκή απήχηση σε Θεσσαλονίκη, Αθήνα καθώς και μικρότερα σε άλλες πόλεις τα έτη 2018 και 2019.
Το μαζικό συλλαλητήριο που διοργανωθηκε στην Αθήνα στις 4 Φεβρουαρίου 2018 ξεπέρασε τους 1,5 εκατομμύριο διαδηλωτές συμφωνα με τους διοργανωτές ενω η ΓΑΔΑ κατεβάζει τον αριθμο στους 140.000.
Το αντίστοιχο συλλαλητήριο που διοργανώθηκε νωρίτερα στη Θεσσαλονίκη στις 21 Ιανουαρίου 2018 ξεπέρασε τους 500.000 διαδηλωτές σύμφωνα με τα στοιχεία των διοργανωτών και άλλων πηγών ενώ η αστυνομία εκανε λόγο για 90.000.
Σε νέο μαζικό συλλαλητήριο που διοργανωθηκε στην Αθήνα τον επόμενο χρονο στις 20 Ιανουαρίου οι διαδηλωτές ξεπέρασαν τον αριθμο των 600.000 σύμφωνα με τη διοργάνωση ενώ η ΕΛ.ΑΣ. υπολόγισε μόλις 60.000.
Επι μέρους συλλαλητήρια διοργανωθηκαν στην Αθηνα στις 15/6/18 και 16/6/18,στις 8/7/18 και τέλος στις 25 και 26/1/19.
Στην Καβάλα, Σέρρες, Πέλλα, Δράμα, Κιλκίς, Λαγκαδά, Πολύκαστρο, Νέα Μουδανιά, Φλώρινα, Έδεσσα, Καστοριά, Κατερίνη, Πτολεμαΐδα, Βέροια, αλλά και Λάρισα,Λάμια Θήβα, Ιωάννινα, Ρόδο, Χανιά, Κέρκυρα, Βόλος και Χαλκίδα έγιναν αντίστοιχα συλλαλητήρια με μεγάλη εισροή κόσμου.
Συνολικά υπολογίζονται πάνω από 100 τα μικρά και μεγάλα Συλλαλητήρια το 2018 για την Μακεδονία, στην Ελλάδα και το εξωτερικό.
Πολιτικές αντιδράσεις
Στην Ελλάδα, οι Ανεξάρτητοι Έλληνες, η Ένωση Κεντρώων, το Κομμουνιστικό Κόμμα, η Νέα Δημοκρατία, και η Χρυσή Αυγή, εναντιώθηκαν στη συμφωνία.
Αμέσως μετά την επίσημη ανακοίνωση της συμφωνίας στις 12 Ιουνίου 2018 η Νέα Δημοκρατία χαρακτήρισε την συμφωνία ως «κακή» και κάλεσε τον πρωθυπουργό να μην υπογράψει την συμφωνία αφού, σύμφωνα με το κόμμα, «αποδοχή της “μακεδονικής γλώσσας” και της “μακεδονικής εθνότητας” συνιστούν μη αποδεκτή εθνική υποχώρηση». Ακολούθως, στις 14 Ιουνίου 2018, κατέθεσε πρόταση δυσπιστίας ενάντια στην Κυβέρνηση Τσίπρα, η οποία ωστόσο απορρίφθηκε με 127 ψήφους υπέρ και 153 ψήφους κατά από τους βουλευτές του ΣΥ.ΡΙΖ.Α και των ΑΝ.ΕΛ.
Η Φώφη Γεννηματά, πρόεδρος του Κινήματος Αλλαγής, ανέφερε ότι η συμφωνία έχει θετικά σημεία, αλλά υπάρχουν και αρνητικά. Ωστόσο, στελέχη του κόμματος όπως οι Γιώργος Παπανδρέου, Σταύρος Θεοδωράκης, Θανάσης Θεοχαρόπουλος, Γιώργος Καμίνης και Νίκος Ανδρουλάκης υποστήριξαν ότι «ναι μεν η συμφωνία έχει γκρίζες ζώνες αλλά κινείται σε θετική κατεύθυνση και πρέπει επιτέλους να λυθεί.»
Ο Νίκος Μιχαλολιάκος αρχηγός της Χρυσής Αυγής δήλωσε ότι «Το όνομα της Μακεδονίας δεν είναι ένα απλό όνομα, είναι η Ψυχή του Έθνους μας, είναι η Ιστορία μας», υπογραμμίζοντας μάλιστα ότι «Η Χρυσή Αυγή καταγγέλλει την οποιαδήποτε συμφωνία σχεδιάζει η κυβέρνηση και καλεί τον Ελληνικό Λαό σε εγρήγορση». Ένας βουλευτής της Χρυσής Αυγής, ο Κωνσταντίνος Μπαρμπαρούσης, από το βήμα στην Βουλή με τον λόγο του παρότρυνε σε στρατιωτικό πραξικόπημα και πυροβολισμούς προς τους πολιτικούς υπεύθυνους για τη συμφωνία. Ως αποτέλεσμα, ο Μπαρμπαρούσης διεγράφη από το κόμμα του και εκδόθηκε ένταλμα σύλληψής του για εσχάτη προδοσία. Τον Ιανουάριο του 2019 ο Μπαρμπαρούσης επανεντάχθηκε κανονικά στη Χρυσή Αυγή και στην κοινοβουλευτικής της ομάδα.
Ο Δημήτρης Κουτσούμπας, γενικός γραμματέας του Κ.Κ.Ε., υποστήριξε σχετικά με την συμφωνία ότι «παραμένει το "σπέρμα" του αλυτρωτισμού» και ότι «αυτό έγκειται στην αποδοχή από την ελληνική κυβέρνηση των θέσεων των Σκοπίων περί "Μακεδόνα πολίτη" και "μακεδονικής γλώσσας"».
Ο Βασίλης Λεβέντης, πρόεδρος της Ένωσης Κεντρώων, ανέφερε ότι «είναι μοιραίο και ιστορικό λάθος που δώσαμε το όνομα “Μακεδονία”» και υποστήριξε ότι όσο υπάρχει στη ζωή θα «πολεμάει για να ακυρώσει τη συμφωνία».
Ο Πάνος Καμμένος, πρόεδρος των ΑΝ.ΕΛ, ανέφερε ότι το κόμμα του δεν θα ψηφίσει τη συμφωνία όταν αυτή έρθει προς ψήφιση στη Βουλή, αφού περιέχει το όνομα «Μακεδονία», ωστόσο υποστήριξε ότι δεν θα αποχωρήσει από την κυβέρνηση. Στις 16 Ιουνίου 2018, κατά τη συζήτηση για την πρόταση δυσπιστίας που κατέθεσε η ΝΔ, ο βουλευτής των ΑΝ.ΕΛ Δημήτρης Καμμένος ψήφισε «ναι» στην πρόταση και ακολούθως διεγράφη από την κοινοβουλευτική ομάδα του κόμματος. Στις 17 Ιουνίου 2018 η Μανταλένα Παπαδοπούλου, εκπρόσωπος Τύπου των ΑΝ.ΕΛ, ανακοίνωσε την αποχώρησή της από το κόμμα διαφωνώντας με τους χειρισμούς για το Μακεδονικό Ζήτημα και με την υπογραφή της συμφωνίας την οποία χαρακτήρισε «κατάπτυστη». Τις επόμενες μέρες ακολούθησαν αποχωρήσεις και άλλων στελεχών από τους Ανεξάρτητους Έλληνες στην Κοζάνη, την Πιερία, την Φλώρινα και την Καστοριά, ενώ περιφερειακά στελέχη του κόμματος έστειλαν επιστολή στον Πάνο Καμμένο για το Μακεδονικό με την οποία του ζήτησαν να άρει την δεδηλωμένη στην κυβέρνηση.
Στις 15 Ιουνίου 2018, δύο μέρες πριν την υπογραφή της συμφωνίας, ο Γιώργος Δακής, επικεφαλής της μείζονος αντιπολίτευσης του Περιφερειακού Συμβουλίου Δυτικής Μακεδονίας, ζήτησε την παραίτηση σύσσωμου του Συμβουλίου ως ένδειξη διαμαρτυρίας για να μην υπογραφεί η συμφωνία για την ονομασία της Π.Γ.Δ.Μ. Επιπλέον, στις 16 Ιουνίου 2018 αλλά και την ημέρα υπογραφής της συμφωνίας στις 17 Ιουνίου, διοργανώθηκαν συλλαλητήρια στην πλατεία Συντάγματος και στο Πισοδέρι της Φλώρινας αντίστοιχα, ενάντια στην συμφωνία των δύο χωρών. Στις συγκεντρώσεις στο Πισοδέρι υπήρξαν συμπλοκές των διαδηλωτών με την αστυνομία όταν οι πρώτοι επιχείρησαν να σπάσουν τα αστυνομικά μπλόκα και να κατευθυνθούν στο χωριό Ψαράδες όπου υπογραφόταν η συμφωνία μεταξύ των πρωθυπουργών Τσίπρα και Ζάεφ, ενώ την ίδια μέρα στα χωριά Ψαράδες και Λαιμός των Πρεσπών οι καμπάνες χτύπησαν πένθιμα συμβολικά, σε ένδειξη θλίψης για την υπογραφή.
Στις 26 Ιουνίου 2018 ανεξαρτητοποιήθηκε και ο βουλευτής των ΑΝΕΛ Γεώργιος Λαζαρίδης αναφέροντας ότι διαφωνούσε με την συμφωνία για την ονομασία της Π.Γ.Δ.M., παράλληλη με την αναγνώριση μακεδονικής ταυτότητας και μακεδονικής γλώσσας.
Την Κυριακή 20 Ιανουαρίου 2019 έγινε Παλλαϊκό συλλαλητήριο στην Αθήνα σε αντίδραση στην συμφωνία των Πρεσπών. Επίσης, αίτημα υπήρξε και η διενέργεια δημοψηφίσματος.
Κοινωνικές αντιδράσεις
Κατά το 2018 πραγματοποιήθηκαν πάρα πολλά συλλαλητήρια, ανά την ελληνική επικράτεια    αλλά και σε πόλεις του εξωτερικού όπου ζουν Έλληνες  , με σκοπό την σαφή αντίδραση στην συμφωνία των Πρεσπών μέσω ενός ηχηρού μηνύματος από το αναμενόμενο μεγάλο πλήθος του κόσμου. Το 2019 πραγματοποιήθηκε ξανά συλλαλητήριο στο Σύνταγμα της Αθήνας στις 20 Ιανουαρίου, όπως και τις επόμενες μέρες όπου η συμφωνία τέθηκε προς συζήτηση και ψήφιση από την Βουλή των Ελλήνων. Επίσης, στόχος όλων αυτών των αντιδράσεων ήταν και η κήρυξη δημοψηφίσματος, όπως έγινε και στην πΓΔΜ. Συνολικά υπολογίζονται πάνω από 100 μικρά και μεγάλα συλλαλητήρια το 2018 για την Μακεδονία, στην Ελλάδα και το εξωτερικό.
Το Φεβρουάριο του 2018, ενώ διεξάγονταν διαπραγματεύσεις για τη σύναψη συμφωνίας, ο υπουργός εξωτερικών Νίκος Κοτζιάς έγινε δέκτης απειλητικών μηνυμάτων εάν κατέληγε σε συμφωνία.
Υπέρ ενός δημοψηφίσματος τάχθηκαν άνθρωποι των γραμμάτων αλλά και καλλιτέχνες. Στη συμφωνία αντιτάχθηκαν ιστορικοί και άλλοι ακαδημαϊκοί και καλλιτέχνες, όπως ο Μίκης Θεοδωράκης ο οποίος συμμετείχε ως ομιλητής στο πρώτο συλλαλητήριο της Αθήνας το 2018 και που λίγες μέρες πριν την ψήφιση της συμφωνίας των Πρεσπών από την Βουλή έστειλε ανοιχτή επιστολή στον πολιτικό κόσμο της χώρας όπου εξηγούσε τους λόγους ώστε να μην κυρωθεί η συμφωνία καθώς και την σαφή του προσωπική αντίδραση αλλά και την ανάγκη δημοψηφίσματος.
Υπήρξαν επίσης αντιδράσεις και για την θέση της κυβέρνησης να μην καλέσει τους πολιτικούς αρχηγούς των κομμάτων του ελληνικού κοινοβουλίου, με σκοπό την απόφαση μιας κοινής εθνικής γραμμής για τις διαπραγματεύσεις με στόχο την επίλυση του ζητήματος.
Μετά την ψήφιση της συμφωνίας, δημοσκόπηση έδειξε ότι η πλειονότητα της κοινής γνώμης (71%) δηλώνει ότι θα συνεχίσει να αποκαλεί τη χώρα «Σκόπια».
Απέλαση Ρώσων διπλωματών
Σύμφωνα με ρεπορτάζ της εφημερίδας Καθημερινή στις 11 Ιουλίου 2018, η Ελληνική Κυβέρνηση αποφάσισε την απέλαση δύο Ρώσων διπλωματών και την απαγόρευση εισόδου στην Ελλάδα άλλων δύο για «παράνομες ενέργειες» εντός της ελληνικής επικράτειας, οι οποίες «συνιστούν παρέμβαση στις εσωτερικές υποθέσεις της Ελλάδας». Η εφημερίδα υποστήριξε ότι «υψηλόβαθμες διπλωματικές πηγές» ανέφεραν ως παράδειγμα, μεταξύ άλλων, την προσπάθεια παρέμβασης των διπλωματών σε εθνικά ζητήματα και συμφέροντα της Ελλάδας στα Βαλκάνια και ειδικότερα στο θέμα της ονοματολογικής διαφοράς με την πΓΔΜ.
Υπέρ της Συμφωνίας
Στον αντίποδα στελέχη από το χώρο της Κεντροαριστεράς και πολλοί Έλληνες ακαδημαϊκοί στην Ελλάδα και το εξωτερικό υποστήριξαν ένθερμα τη Συμφωνία. Μεταξύ άλλων, στις 13 Ιανουαρίου 2018 διοργανώθηκε στο Μέγαρο Μουσικής Αθηνών η εκδήλωση «Το στοίχημα της Συμφωνίας των Πρεσπών» και στις 21 Ιανουαρίου το Ποτάμι διοργάνωσε την εκδήλωση «Μακεδονικό: Η συζήτηση που δεν έγινε» στο Ζάππειο Μέγαρο όπου μίλησαν μεταξύ άλλων πολιτικοί και πανεπιστημιακοί, διπλωμάτες, επιστήμονες, και άνθρωποι που γνωρίζουν πτυχές του Μακεδονικού.
Στις 23 Ιανουαρίου, μία μέρα πριν την επικύρωση από το Ελληνικό Κοινοβούλιο, εκατοντάδες ακαδημαϊκοί, καθηγητές, συγγραφείς και καλλιτέχνες από όλη την Ελλάδα υπέγραψαν επιστολές για να υποστηρίξουν τη Συμφωνία των Πρεσπών.
Μετά από παροτρύνσεις και υποστήριξη από Ευρωπαίους Αριστερούς, Σοσιαλδημοκράτες και Πράσινους, οι Πρωθυπουργοί Αλέξης Τσίπρας και Ζόραν Ζάεφ προτάθηκαν για απονομή του Βραβείου Νόμπελ Ειρήνης 2019 στις 28 Ιανουαρίου 2019 από την Τυνήσια Ουιντέντ Μπουσαμαουί, κάτοχο του ίδιου βραβείου το 2015. Στο αιτιολογικό της υποψηφιότητας η ίδια «εκφράζει την πεποίθηση ότι η Συμφωνία των Πρεσπών αποτελεί μοντέλο για την ειρηνική και εποικοδομητική επίλυση διμερών και πολυμερών διαφορών μεταξύ γειτονικών χωρών» και σημειώνει πως «ο διάλογος, η θετική ενέργεια, η αποφασιστικότητα και η συναίσθηση για καλή γειτονία, είναι το κλειδί για όλα τα προβλήματα, ανεξάρτητα από τις πιέσεις των εθνικιστών και από τις δύο πλευρές». Η υποβολή της υποψηφιότητας απο πλευράς της Ακαδημίας δεν μπορεί να επιβεβαιωθεί ή διαψευστεί όπως ορίζεται απο το πρωτόκολλο για απόκρυψη υποψηφιοτήτων για πενήντα έτη για όλες της υποψηφιότητες των βραβείων Νόμπελ Ειρήνης, παρά μόνο τον αριθμό υποψηφιοτήτων που για το έτος 2019 έφτασαν τις 301. Παρόλα αυτά η υποβολή υποψηφιότητας γνωστοποιήθηκε απο την ίδια την Ουιντέντ Μουσαμαουί ως καλεσμένη σε ομιλία σε πανεπιστήμιο της πόλη των Σκοπίων στις 18 Δεκέμβρη του 2018. Η ίδια το έτος 2015 ως εκπρόσωπος της Ομοσπονδίας Βιομηχάνων Τυνησίας μοιράστηκε το βραβείο Νόμπελ Ειρήνης που απονέμηθηκε στο Κουαρτέτο Εθνικού Διαλόγου Τυνησίας, απο κοινού με άλλους τρεις εκπροσώπους οργανισμών της Τυνησίας, αυτές της Ένωσης Νομικών, της Ένωσης Εργατών και τέλος της Λίγκας Ανθρωπίνων Δικαιωμάτων και ως βραβευμένη διατηρεί το δικαίωμα υποβολής υποψηφιότητας τρίτων.
Στις 26 Ιανουαρίου 2019 πρόεδρος της Διάσκεψης του Μονάχου για την Ασφάλεια, Βόλφγκανγκ Ίσινγκερ, ανακοίνωσε στο Twitter την πρόθεσή του να απονείμει το βραβείο «Ewald von Kleist» της 55ης Διάσκεψης στους Πρωθυπουργούς Ζάεφ και Τσίπρα. Το βραβείο απονεμήθηκε στις 16 Φεβρουαρίου 2019.
Αντιδράσεις στην πΓΔΜ
Ο Πρόεδρος της πΓΔΜ Γκιόργκε Ίβανοφ εξέφρασε την αντίθεσή του με την συμφωνία, μετά από συνάντηση την Τρίτη 12 Ιουνίου 2018 με στόχο την ενημέρωσή του από τον πρωθυπουργό Ζάεφ και τον υπουργό Εξωτερικών Νίκολα Ντιμιτρόφ, η οποία κράτησε μόλις 2 λεπτά. Ακολούθησε διάγγελμα του Προέδρου Ίβανοφ κατά το οποίο δήλωσε ότι θεωρεί ότι η συμφωνία που επιτεύχθηκε μεταξύ των δύο χωρών είναι απαράδεκτη και πως δεν θα την υποστηρίξει ούτε και θα την υπογράψει. Επιπλέον, διοργανώθηκαν συλλαλητήρια στα Σκόπια με κύριο αίτημα των διαδηλωτών να μην αλλάξει το σύνταγμα της χώρας, ενώ δεν υπήρχε και ικανοποίηση για το προτεινόμενο στη συμφωνία όνομα.
Στις 26 Ιουνίου 2018 ο Πρόεδρος Γκιόργκε Ίβανοφ ανακοίνωσε εκ νέου την απόφασή του να μην υπογράψει τη συμφωνία με την Ελλάδα, αναφέροντας ότι μια από τις βασικές του θέσεις όταν ανέλαβε το αξίωμα ήταν ότι δεν θα αποδεχθεί αλλαγές στο Σύνταγμα της χώρας, καθώς και ότι δεν δέχεται «ιδέες ή προτάσεις που θα μπορούσαν να βάλουν σε κίνδυνο την εθνική ταυτότητα των Μακεδόνων, την ιδιομορφία του Μακεδονικού έθνους και της Μακεδονικής γλώσσας». Υποστήριξε επίσης ότι η συμφωνία δεν συμβαδίζει με τις προβλέψεις του Συντάγματος της χώρας και «φέρνει τη Δημοκρατία της Μακεδονίας σε θέση εξάρτησης και υποταγής από μια χώρα και εν προκειμένω την Ελλάδα».
Στις 5 Ιουλίου 2018 το κόμμα της αντιπολίτευσης της πΓΔΜ, VMRO-DPMNE, κατέθεσε μήνυση για εσχάτη προδοσία, οργανωμένο έγκλημα και διαφθορά, εναντίον του πρωθυπουργού Ζόραν Ζάεφ, του υπουργού Εξωτερικών Νίκολα Ντιμιτρόφ, του Προέδρου της Βουλής Ταλάτ Ξαφέρι αλλά και όλων των βουλευτών που ψήφισαν υπέρ της συμφωνίας με την Ελλάδα.
Επιπλέον, το VMRO-DPMNE, ένα δεξιό κόμμα που πολλές φορές «φλερτάρει» με έντονα εθνικιστικές ιδέες, αντιτάχθηκε επίσης στη συμφωνία και οργάνωσε δημόσιες διαμαρτυρίες ενάντιά της. Μεταξύ άλλων, κάποιες διαδηλώσεις έγιναν βίαιες στα Σκόπια και έγινε εμπρησμός στο αυτοκίνητο του σοσιαλδημοκράτη βουλευτή Χάρι Λοκβένετς στην Μπίτολα, ο οποίος ήταν παρών στην τελετή στις Πρέσπες.
Στις αρχές Οκτωβρίου του 2018, μετά το δημοψήφισμα στην πΓΔΜ, ο ηγέτης του κόμματος της αντιπολίτευσης VMRO-DPMNE, Κρίστιαν Μίτσκοσκι, ζήτησε από τον Ζόραν Ζάεφ να αποκηρύξει πλήρως τη Συμφωνία των Πρεσπών, να προκηρύξει πρόωρες εκλογές και έπειτα να αρχίσουν συνομιλίες για τον ορισμό νέου γενικού εισαγγελέα, χαρακτηρίζοντας τη συμφωνία «νεκρή». Έκανε επίσης αναφορά για πιέσεις, εκβιασμούς και νοθείες στο δημοψήφισμα και απέρριψε την πρόταση του Ζάεφ να συμφωνήσει στην προώθηση της συνταγματικής αναθεώρησης, όπως προβλέπεται στη συμφωνία.
Αντιδράσεις από τη διεθνή κοινότητα
Η διεθνής κοινότητα αντέδρασε θετικά στη Συμφωνία των Πρεσπών, με τα ΜΜΕ να την χαρακτηρίζουν «ιστορική». Η Ευρωπαϊκή Ένωση την καλωσόρισε, με τον Πρόεδρο του Ευρωπαϊκού διεθνής Συμβουλίου Ντόναλντ Τουσκ να τουιτάρει «ειλικρινή συγχαρητήρια» στον Τσίπρα και τον Ζάεφ. «Κρατώ τα δάχτυλά μου σταυρωμένα. Χάρη σε σας, το αδύνατο γίνεται δυνατό» είπε. Η επικεφαλής Εξωτερικών της ΕΕ Φεντερίκα Μογκερίνι και ο Επίτροπος Γιοχάνες Χαν εξέδωσαν κοινή ανακοίνωση που συγχαίρει τους δύο Πρωθυπουργούς «που έφτασαν σε αυτήν την ιστορική συμφωνία μεταξύ των δύο χωρών τους, η οποία συνεισφέρει στην μεταμόρφωση όλης της περιοχής της Νοτιοανατολικής Ευρώπης». Ο γενικός γραμματέας του ΝΑΤΟ Γενς Στόλτενμπεργκ καλωσόρισε τη συμφωνία, δηλώνοντας πως θα ανοίξει στην πΓΔΜ το δρόμο για τη συμμετοχή της στο ΝΑΤΟ. Επιπλέον, ο Βρετανός Υπουργός Εξωτερικών Μπόρις Τζόνσον καλωσόρισε τη συμφωνία ως «φανταστικά νέα». «Η συμφωνία μια για πάντα επιβεβαιώνει τη μακεδονική εθνική και πολιτισμική ταυτότητα, τη μακεδονική γλώσσα, τη μακεδονική εθνικότητα. Εγγυάται την ασφάλεια της χώρας και παρέχει ένα ασφαλές μέλλον για τους πολίτες της Δημοκρατίας της Μακεδονίας», δήλωσε ο Ζάεφ.
Οι Ηνωμένες Πολιτείες και το Ηνωμένο Βασίλειο, μέλη του Συμβουλίου Ασφαλείας του ΟΗΕ, ανακοίνωσαν στις 16 και στις 17 Φεβρουαρίου αντίστοιχα πως αναγνωρίζουν επίσημα τη Δημοκρατία της Μακεδονίας ως Δημοκρατία της Βόρειας Μακεδονίας. Η Ρωσία αναγνώρισε επίσημα το νέο όνομα στις 18 Μαρτίου 2019.
Στην 1 Μαρτίου 2019, ο Πρωθυπουργός Αλέξης Τσίπρας, σε ομιλία του στο Οικονομικό Φόρουμ Δελφών, ανακοίνωσε πως πρόκειται να επισκεφθεί επίσημα τα Σκόπια, όντας έτσι ο πρώτος Έλληνας Πρωθυπουργός που επισκέπτεται επίσημα τη Βόρεια Μακεδονία. Η επίσκεψη πραγματοποιήθηκε στις 2 Απριλίου 2019. Ο Πρωθυπουργός ακολουθήθηκε από 140 Έλληνες επιχειρηματίες οι οποίοι συμμετείχαν στο διμερές Επιχειρηματικό Φόρουμ Βόρειας Μακεδονίας-Ελλάδας.
Διεθνείς αντιδράσεις μετά την έγκριση από την Ελλάδα
Η διεθνής κοινότητα, συμπεριλαμβανομένων των Πρωθυπουργων Τερέζα Μέι του Ηνωμένου Βασιλείου, Τζάστιν Τριντό του Καναδά , Μπόικο Μπόρισοφ της Βουλγαρίας και Έντι Ράμα της Αλβανίας , των Προέδρων Εμανουέλ Μακρόν της Γαλλίας , Χασίμ Θάτσι του Κοσόβου , Ντόναλντ Τουσκ του Ευρωπαϊκού Συμβουλίου , Ζαν-Κλοντ Γιούνκερ της Ευρωπαϊκής Επιτροπής , του Υπουργούς Εξωτερικών Μάικ Πομπέο των ΗΠΑ και Χάικο Μάας της Γερμανίας , καθώς και του επικεφαλής του ΝΑΤΟ Γενς Στολτενμπεργκ, καλωσόρισαν θετικά την επικύρωση της συμφωνίας. Επιπλέον, ο Πρωθυπουργός της πΓΔΜ Ζόραν Ζάεφ στο συγχαρητήριο μήνυμά του προς τον Έλληνα ομόλογό του Αλέξη Τσίπρα, το οποίο αποκαλεί «φίλο», περιγράφει την επικύρωση ως «ιστορική νίκη», η οποία «τελειώνει μια μακροχρόνια διπλωματική αντιπαράθεση μεταξύ της Αθήνας και των Σκοπίων».
H συγκεκριμένη συμφωνία θεωρήθηκε «νίκη της Δύσης», ενώ η Ρωσία εξέφρασε ανησυχίες περί παραβάσεων των εσωτερικών νόμιμων διαδικασιών, τη δημοκρατικότητα της διαδικασίας επικύρωσης και την πεποίθησή της πως η Συμφωνία και η εφαρμογή της αποτελούν αποτέλεσμα εξωτερικών πιέσεων από το ΝΑΤΟ και τις ΗΠΑ. Επιφυλάξεις εκφράζει η Βουλγαρία ως προς την αναγνώριση μακεδονικής γλώσσας και, πέρα από το πλαίσιο της Συμφωνίας των Πρεπών, αμφιβολίες για την καλή γειτνίαση της Βόρειας Μακεδονίας ως προς την ιστορική προπαγάνδα κατά της Βουλγαρίας και την τήρηση του διμερούς τους Συμφώνου Φιλίας.
Βόρεια Μακεδονία
Στις 30 Ιανουαρίου 2019 το υπουργικό συμβούλιο της Βόρειας Μακεδονίας αποφάσισε, μετά την υπερψήφιση του Πρωτοκόλλου Ένταξης στο ΝΑΤΟ από την Ελλάδα, να προχωρήσει στην αντικατάσταση όλων των πινακίδων που αναγράφουν Μακεδονία ή Δημοκρατία της Μακεδονίας σε αντίστοιχες που θα αναγράφουν στα σλαβομακεδονικά, στα αλβανικά και στα αγγλικά τη νέα ονομασία Βόρεια Μακεδονία ή Δημοκρατίας της Βόρειας Μακεδονίας στα αρμόδια υπουργεία, τα κρατικά όργανα και τους θεσμούς, τις δημόσιες επιχειρήσεις, τις μετοχικές εταιρείες που υπάγονται στην ιδιοκτησία του κράτους, στις διπλωματικές-προξενικές αντιπροσωπείες, καθώς και στις εισόδους των δημόσιων υπηρεσιών.
Στις 6 Φεβρουαρίου 2019, στα κεντρικά γραφεία του ΝΑΤΟ στις Βρυξέλλες, με την παρουσία του Υπουργού Εξωτερικών Νικολά Ντιμιτρόφ, υπεγράφη το Πρωτόκολλο Ένταξης της Δημοκρατίας της Βόρειας Μακεδονίας στη Συμμαχία. Το Πρωτόκολλο αυτό θα τεθεί προς επικύρωση στα 29 κοινοβούλια των κρατών-μελών του ΝΑΤΟ.
Στις 12 Φεβρουαρίου 2019, η πρώην Γιουγκοσλαβική Δημοκρατία της Μακεδονίας έθεσε σε ισχύ τις συνταγματικές αλλαγές που ενεργοποίησαν τη μετονομασία της σε Βόρεια Μακεδονία και ξεκίνησε την αλλαγή της ονομασίας σε ιστοτόπους. Πρότερα, την ίδια μέρα, ο Πρωθυπουργός Ζόραν Ζάεφ καλωσόρισε την αλλαγή της ονομασίας αναφωνώντας "Ζήτω η Δημοκρατία της Βόρειας Μακεδονίας".
Στις 13 Φεβρουαρίου, η Βόρεια Μακεδονία ξεκίνησε την αντικατάσταση των πινακίδων στις συνοριακές διελεύσεις της χώρας, αναγράφοντας το νέο όνομα. Παράλληλα, Ελλάδα και Βόρεια Μακεδονία απέστειλαν κοινή επιστολή στον γενικό γραμματέα του ΟΗΕ για την αλλαγή του ονόματος και την επίλυση του ονοματολογικού ζητήματος. Την ίδια μέρα, η Υπουργός Άμυνας της Βόρειας Μακεδονίας Ράντμιλα Σεκερίνσκα συμμετείχε ως προσκεκλημένη, στην Σύνοδο του ΝΑΤΟ.
Στις 14 Φεβρουαρίου, το Υπουργείο Εξωτερικών της Βόρειας Μακεδονίας ενημέρωσε τον Οργανισμό Ηνωμένων Εθνών και τα κράτη-μέλη του, καθώς και τους διεθνείς οργανισμούς πως τέθηκε σε ισχύ η συμφωνία και ζητά να αναγνωρίζεται πλέον με το νέο όνομα από τις χώρες που την αναγνώριζαν ως Μακεδονία ή πΓΔΜ. Η σημαία της Βόρειας Μακεδονίας στην έδρα του ΟΗΕ μετακινήθηκε ανάμεσα στης Νιγηρίας και της Νορβηγίας για να αντικατοπτρίσει τη νέα ονομασία αλφαβητική σειρά στο γράμμα Ν (North Macedonia στα αγγλικά).
Στην επίσημη επίσκεψη του Έλληνα Πρωθυπουργού Αλέξη Τσίπρα στα Σκόπια στις 2 Απριλίου 2019, ο ίδιος και ο Βορειομακεδόνας ομόλογός του Ζόραν Ζάεφ αποφάσισαν τη σύσταση μεικτής επιτροπής για τον καθορισμό του δικαιώματος των προϊόντων που θα φέρουν την ονομασία "μακεδονικός/η/ο". Η επιτροπή θα συσταθεί τον Μάιο του 2019.
Στις 28 Οκτωβρίου 2019, ο Πρωθυπουργός Ζάεφ, σε συνέντευξή του στο κανάλι Euronews, είπε πως «Μέρος της θα παγώσει, διότι δεν είναι δυνατή η εφαρμογή της». Ο λόγος, το μπλόκο των χωρών Γαλλία, Ολλανδία και Δανία για την έναρξη ενταξιακών διαπραγματεύσεων με την Ε.Ε. Αυτό έφερε και πολιτικές αναταράξεις στο εσωτερικό της χώρας, όπου έπειτα από Συμβούλιο πολιτικών αρχηγών, ο Πρωθυπουργός Ζάεφ ανακοίνωσε την προσφυγή στις κάλπες, με ημερομηνία τις 12 Απριλίου 2020.
Ελλάδα
Πρώτη, από όλες τις 29 χώρες του ΝΑΤΟ, επικύρωσε το Πρωτόκολλο Ένταξης στο ΝΑΤΟ η Βουλή των Ελλήνων στις 8 Φεβρουαρίου 2019. Μεταξύ άλλων διμερών συμφωνιών που υπεγράφησαν, οι Υπουργοί Άμυνας Ελλάδας Ευάγγελος Αποστολάκης και Βόρειας Μακεδονίας Ραντμίλα Σεκερίνσκα υπέγραψαν συμφωνία για την επίβλεψη και προστασία του εναέριου χώρου της Βόρειας Μακεδονίας από την ελληνική αεροπορία. Στις 21 Μαΐου 2019 πραγματοποιήθηκε η πρώτη πτήση ελληνικού μαχητικού αεροπλάνου, ενός F16 από την 347 Μοίρα της 110 Πτέρυγας Μάχης Λάρισας, πάνω από την Βόρεια Μακεδονία.